
PËR MIRATIMIN E KRITEREVE PËR PËRCAKTIMIN E NUMRIT TË PERSONELIT DHE KAPACITETEVE TË NJËSISË SË SHËRBIMIT NË QENDRAT SPITALORE UNIVERSITARE

Në mbështetje të nenit 100 të Kushtetutës dhe të pikës 5 të nenit 12 të ligjit nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Shëndetësisë, Këshilli i Ministrave

VENDOSI:

1. Shërbimi, si njësi bazë e fakultetit, në Qendrën Spitalore Universitare, përbëhet nga klinika, të cilat janë njësi diagnostikuese dhe mjekuese themelore. Klinikat formohen në bazë specialiteti.
2. Shërbimi përbëhet nga jo më pak se tri klinika, të cilat mbulojnë disiplina klinike të përafërta. Përjashtim bëjnë shërbime unikale kombëtare, të cilat përcaktohen nga Ministri i Shëndetësisë.
3. Shërbimi duhet të ketë në përbërje të tij, të paktën, katër anëtarë efektivë si personel pedagogjik, ndër të cilët dy të jenë me tituj shkencorë.
4. Shërbimi në qendrat spitalore universitare ka jo më pak se 35 shtretër. 
5. Numri i  përgjithshëm i shtretërve në Qendrën Spitalore Universitare nuk e kalon shifrën 1200.
6. Shërbimi duhet të ketë shfrytëzim shtrati mbi 85%.
7. Numri i personelit mjekësor që shërben në klinikat e shërbimeve të ndryshme të qendrës, bazuar në numrin e shtretërve, miratohet me urdhër të Ministrit të Shëndetësisë.
8. Ngarkohen Ministria e Shëndetësisë dhe Ministria e Arsimit dhe Shkencës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

